**Byron Kurt Lichtenberg** (\* 19. február 1948, Stroudsburg, Pensylvánia, USA) je bývalý americký astronaut. Ako špecialista pre užitočné zaťaženie absolvoval dva lety do vesmíru, v roku 1983 sa zúčastnil misie STS-9 a v roku 1992 letu STS-45.

Zo života
---------

Byron Lichtenberg absolvoval v roku 1969 Brown University v Providence v štáte Rhode Island, kde získal titul bakalára v odbore letecké inžinierstvo. V roku 1975 študoval strojné inžinierstvo na Massachusetts Institute of Technology, získal titul *Master of Science* , na rovnakej univerzite získal v roku 1979 titul Doktor vied (*Doctor of Science*- Sc.D.) v odbore biomedicínske inžinierstvo.

Do tímu amerických astronautov sa hlásil v roku 1977, ale nebol vybraný. V roku 1978 bol prijatý a získal kvalifikáciu špecialista pre užitočné zaťaženie pre laboratórium Spacelab.

Lety do vesmíru
---------------

Lichtenberg odštartoval k svojmu prvému letu do vesmíru vo svojich 35 rokoch. Raketoplán Columbia sa vydal z Kennedyho vesmírneho strediska na Floride na desaťdňovú misiu STS-9. Posádku tvorilo šesť astronautov: veliteľ John Young, pilot Brewster Shaw, letoví špecialisti Owen Garriott a Robert Parker a špecialisti pre užitočné zaťaženie Byron Lichtenberg a Nemec Ulf Merbold. V nákladovom priestore raketoplánu bola umiestnená európska laboratórium Spacelab. Európski a americkí vedci pripravili pre posádku 70 vedeckých experimentov, ktoré sa týkali astronómie, fyziky, pozorovania Zeme, biológie a pokusov na materiáloch. Raketoplán pristál s menšími problémami na základni Edwards v  Kalifornii.

Lichtenbergova druhá misia STS-45 sa uskutočnila v marci 1992 raketoplánom Atlantis. Sedemčlenná posádka v zložení veliteľ Charles Bolden, pilot Brian Duffy, Kathryn Sullivanová, David Leetsma, Michael Foale, Byron Lichtenberg a Dirk Frimout plne využívala k desiatkam meraniam a experimentov atmosférické laboratórium ATLAS-1 (*Atmospheric Laboratory for Applications and Science*). Astronauti pracovali na experimentoch z oblasti chémie atmosféry, fyziky plazmy, slnečnej fyziky a astrofyziky. Misia bola zakončená pristátím na Kennedyho vesmírnom stredisku na Floride.

* STS-9 Columbia (28. november 1983 - 8. december 1983)
* STS-45 Atlantis (24. marec 1992 - 2. apríl 1992

Pri svojich dvoch letoch strávil Lichtenberg na obežnej dráhe 19 dní a bol v poradí 130. človekom vo vesmíre.

Referencie
----------

1. ↑   *Byron K. Lichtenberg, Sc. D. - Payload Specialist* [online]. NASA, [cit. 2010-04-06]. Dostupné online. (po anglicky)
2. ↑   *Lichtenberg Byron Kurt* [online]. spacefacts.de, rev. 2009-07-05, [cit. 2010-04-06]. Dostupné online. (po anglicky)
3. ↑  WADE, Mark. *Lichtenberg* [online]. astronautix.com, [cit. 2010-04-06]. Dostupné online. (po anglicky)
4. ↑  KRUPIČKA, Josef; VÍTEK, Antonín. *STS-9 Co/F-6* [online]. Malá encyklopédia kozmonautiky (MEK), rev. 1997-07-09, [cit. 2010-06-04]. Dostupné online. (po česky)
5. ↑  KRUPIČKA, Josef; VÍTEK, Antonín. *STS-45 At/F-11* [online]. Malá encyklopédia kozmonautiky (MEK), rev. 1997-08-11, [cit. 2010-06-04]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Byron Lichtenberg**

Zdroj
-----


|  |  |
| --- | --- |
| Portal | Kozmonautický portál |

*Tento článok je čiastočný alebo úplný preklad článku Byron K. Lichtenberg na českej Wikipédii.*